CELEX: 32016R1389
Language: bg
Date: 2016-08-17 00:00:00
Title: Регламент (ЕС) 2016/1389 на Комисията от 17 август 2016 година за разрешаване на здравна претенция за храни, която се отнася до развитието и здравето на децата (Текст от значение за ЕИП)

18.8.2016   
            
            
               BG
            
            
               Официален вестник на Европейския съюз
            
            
               L 223/55
            
         РЕГЛАМЕНТ (ЕС) 2016/1389 НА КОМИСИЯТА
   от 17 август 2016 година
   за разрешаване на здравна претенция за храни, която се отнася до развитието и здравето на децата
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 17, параграф 3 от него,
   като има предвид, че:
   
               (1)
            
            
               Съгласно Регламент (ЕО) № 1924/2006 здравните претенции за храните са забранени, освен когато са разрешени от Комисията в съответствие с посочения регламент и са включени в списък на разрешените претенции.
            
         
               (2)
            
            
               В Регламент (ЕО) № 1924/2006 се предвижда също, че заявленията за разрешаване на здравни претенции могат да се подават от стопанските субекти в хранителната промишленост до националния компетентен орган на държава членка. Националният компетентен орган препраща валидните заявления до Европейския орган за безопасност на храните (ЕОБХ), наричан по-долу „Органът“.
            
         
               (3)
            
            
               След получаване на заявление Органът незабавно информира останалите държави членки и Комисията за него и се произнася със становище по съответната здравна претенция.
            
         
               (4)
            
            
               Комисията се произнася относно разрешаването на здравните претенции, като взема предвид становището на Органа.
            
         
               (5)
            
            
               Във връзка с подадено от VAB-nutrition заявление в съответствие с член 14, параграф 1, буква б) от Регламент (ЕО) № 1924/2006, Органът трябваше да се произнесе със становище по здравна претенция, свързана с витамин D и ползата му за нормалното функциониране на имунната система (въпрос № EFSA-Q-2014-00826 (2)). Предложената от заявителя претенция беше формулирана, както следва: „Витамин D допринася за нормалното функциониране на имунната система.“
            
         
               (6)
            
            
               На 13 май 2015 г. Комисията и държавите членки получиха научното становище на Органа, който стигна до заключението, че е установена причинно-следствена връзка между хранителния прием на витамин D и ползата му за нормалното функциониране на имунната система на децата. Здравната претенция, която отразява посоченото заключение, следва съответно да бъде счетена за отговаряща на изискванията на Регламент (ЕО) № 1924/2006 и да бъде включена в списъка на Съюза на разрешените здравни претенции.
            
         
               (7)
            
            
               В член 16, параграф 4 от Регламент (ЕО) № 1924/2006 се предвижда, че становището, поддържащо разрешаването на здравна претенция, следва да включва определени данни. Тези данни съответно следва да бъдат посочени в приложението към настоящия регламент във връзка с разрешената претенция и да включват, според случая, преформулирания текст на претенцията, специфичните условия за употреба на претенцията и когато това е приложимо — условията или ограниченията за употреба на храната и/или допълнителна информация или предупреждение в съответствие с правилата, посочени в Регламент (ЕО) № 1924/2006, и в съответствие със становището на Органа.
            
         
               (8)
            
            
               Една от целите на Регламент (ЕО) № 1924/2006 е да гарантира, че здравните претенции съдържат вярна, ясна, надеждна и полезна за потребителя информация и че в тази връзка е обърнато внимание на формулировката и представянето. Поради това, когато формулировката на претенциите има същото значение за потребителя като това на вече разрешена здравна претенция, тъй като при тях е налице същата връзка като съществуващата между дадена категория храни, дадена храна или една от нейните съставки, от една страна, и здравословното състояние на ползващия ги, от друга страна, те следва да отговарят на същите условия за използване като посочените в приложението към настоящия регламент.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Съдържащата се в приложението към настоящия регламент здравна претенция може да бъде използвана по отношение на храни, предлагани на пазара на Съюза, при спазване на условията, определени в посоченото приложение.
   2.   Здравната претенция, посочена в параграф 1, се включва в списъка на Съюза на разрешените претенции, предвиден в член 14, параграф 1 от Регламент (ЕО) № 1924/2006.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 август 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 404, 30.12.2006 г., стр. 9.
   
      (2)  EFSA Journal (Бюлетин на ЕОБХ) 2015 г.; 13(5):4096.
   
      ПРИЛОЖЕНИЕ
      
         Разрешена здравна претенция
      
      
                  Заявление — съответни разпоредби на Регламент (ЕО) № 1924/2006
               
               
                  Заявител — адрес
               
               
                  Хранително вещество, вещество, храна или категория храна
               
               
                  Претенция
               
               
                  Условия за използване на претенцията
               
               
                  Условия и/или ограничения за употребата на храната и/или допълнителна информация или предупреждение
               
               
                  Номер на становището на ЕОБХ
               
            
                  Здравна претенция по член 14, параграф 1, буква б), която се отнася до развитието и здравето на децата
               
               
                  VAB-nutrition, 1 rue Claude Danziger, 63100 Clermont-Ferrand, France.
               
               
                  Витамин D
               
               
                  Витамин D допринася за нормалното функциониране на имунната система на децата.
               
               
                  Претенцията може да се използва само за храни, които са най-малкото източник на витамин D, както е посочено в претенцията ИЗТОЧНИК НА [ИМЕ(НА) НА ВИТАМИН(И)] И/ИЛИ [ИМЕ(НА) НА МИНЕРАЛ(И)], съдържаща се в приложението към Регламент (ЕО) № 1924/2006.
               
               
                   
               
               
                  Q-2014-00826